PMIndiaData/PMIndiaSum huggingface dataset:
ଭାରତ-ୟୁରୋପୀୟ ସଂଘ ସମ୍ମିଳନୀରେ ପ୍ରଧାନମନ୍ତ୍ରୀଙ୍କ ପ୍ରେସ ବିବୃତି

ମହାମହିମ ଅଧ୍ୟକ୍ଷ ଟସ୍କ ଏବଂ ଅଧ୍ୟକ୍ଷ ଜଙ୍କର ସମ୍ମାନନୀୟ ପ୍ରତିନିଧିମଣ୍ଡଳୀ, ଗଣମାଧ୍ୟମର ପ୍ରତିନିଧି, ଚତୁର୍ଦ୍ଦଶ ଭାରତ-ୟୁରୋପୀୟ ସଂଘ ସମ୍ମିଳନୀରେ ଅଧ୍ୟକ୍ଷ ଟସ୍କ ଏବଂ ଅଧ୍ୟକ୍ଷ ଜଙ୍କରଙ୍କୁ ସ୍ୱାଗତ ଜଣାଇବାର ସୁଯୋଗ ପାଇ ମୁଁ ଆନନ୍ଦିତ । ଭାରତ ୟୁରୋପୀୟ ସଂଘ ସହିତ ଭାଗିଦାରୀକୁ ଅଧିକ ଗୁରୁତ୍ୱ ଦେଇଥାଏ ଏବଂ ଆମେ ଆମର ରଣନୈତିକ ଭାଗିଦାରୀଙ୍କୁ ଅଧିକ ଗୁରୁତ୍ୱ ଦେଇଥାଉ । 1962ରେ ୟୁରୋପୀୟ ଅର୍ଥନୈତିକ ଗୋଷ୍ଠୀ ସହିତ କୂଟନୈତିକ ସମ୍ପର୍କ ସ୍ଥାପନ କରିଥିବା ପ୍ରାରମ୍ଭିକ ରାଷ୍ଟ୍ରଗୁଡ଼ିକ ମଧ୍ୟରୁ ଭାରତ ଅନ୍ୟତମ । ଦୀର୍ଘ ସମୟ ଧରି ୟୁରୋପୀୟ ସଂଘ ଆମର ବୃହତ ବାଣିଜ୍ୟିକ ଭାଗୀଦାର ହୋଇ ରହିଆସିଛି । ଏହା ମଧ୍ୟ ଆମ ପ୍ରତ୍ୟକ୍ଷ ବିଦେଶୀ ପୁଞ୍ଜି ନିବେଶର ବୃହତ ସମ୍ବଳ । ବିଶ୍ୱର ବୃହତ ଗଣତନ୍ତ୍ର ଭାବେ, ଆମେ ବାସ୍ତବ ଓ ପ୍ରାକୃତିକ ସହଭାଗୀ । ଗଣତନ୍ତ୍ର, ଆଇନର ଶାସନ, ପରସ୍ପରର ମୌଳିକ ଅଧିକାର ପ୍ରତି ସମ୍ମାନ ଏବଂ ବହୁମୁଖୀ ସଂସ୍କୃତିର ମୂଲ୍ୟବୋଧ ଉପରେ ଆମର ନିବିଡ଼ ସମ୍ପର୍କ ପର୍ଯ୍ୟବସିତ । ଆମେ ମଧ୍ୟ ବହୁ-ଧ୍ରୁବୀୟ ଆଇନ ଆଧାରିତ ଅନ୍ତର୍ଜାତୀୟ ବ୍ୟବସ୍ଥାର ସମର୍ଥକ । ଗତବର୍ଷ ବ୍ରସେଲ୍ସରେ ଅନୁଷ୍ଠିତ ତ୍ରୟୋଦଶ ସମ୍ମିଳନୀ ପରଠାରୁ ଆମର ସମ୍ପର୍କ ସ୍ଥିର ଭାବେ ଅଗ୍ରଗତି କରିଛି । ଯେମିତିକି କିଛିଦିନ ପୂର୍ବେ ଅଧ୍ୟକ୍ଷ ଜଙ୍କର ଦେଇଥିବା ମନ୍ତବ୍ୟ, ଭାରତ-ୟୁରୋପୀୟ ସଂଘର ସମ୍ପର୍କର ନୌଯାତ୍ରାକୁ ଏବେ ଭଲ ପବନ ମିଳିପାରିଛି । ବନ୍ଧୁଗଣ, ଆମର ବିସ୍ତୃତ କାର୍ଯ୍ୟସୂଚୀ ପ୍ରସଙ୍ଗରେ ଗଠନମୂଳକ ଆଲୋଚନା କରିଥିବାରୁ ଅଧ୍ୟକ୍ଷ ଟସ୍କ ଏବଂ ଅଧ୍ୟକ୍ଷ ଜଙ୍କରଙ୍କ ପ୍ରତି ମୁଁ ହାର୍ଦ୍ଦିକ କୃତଜ୍ଞତା ଜ୍ଞାପନ କରୁଛି । ଆମେ ଭାରତ-ୟୁରୋପୀୟ ସଂଘ ସମ୍ପର୍କକୁ ବିଭିନ୍ନ କ୍ଷେତ୍ରରେ ସମ୍ପ୍ରସାରିତ କରିଛୁ । ପାରସ୍ପରିକ ବିଶ୍ୱାସ ଏବଂ ବୁଝାମଣା ଆଧାରରେ ଏହାକୁ ଆହୁରି ବିସ୍ତୃତ ଏବଂ ଲାଭଜନକ କରିବା ଲାଗି ପ୍ରୟାସ ଜାରି ରଖିବା ନିମନ୍ତେ ସହମତ ହୋଇଛୁ । ଆମର ବିଗତ ସମ୍ମିଳନୀରେ ନିଆଯାଇଥିବା ନିଷ୍ପତ୍ତିର କାର୍ଯ୍ୟକାରୀତାରେ ହୋଇଥିବା ଅଗ୍ରଗତି ଏବଂ ଗତ ବର୍ଷ ଘୋଷଣା କରାଯାଇଥିବା ଏଜେଣ୍ଡା-2020 ସମ୍ପର୍କରେ ଆମେ ଆଜି ସମୀକ୍ଷା କରିଥିଲୁ । ଆମେ ଆମର ସୁରକ୍ଷା ସହଯୋଗକୁ ସୁଦୃଢ଼ କରିବା ଏବଂ ଆତଙ୍କବାଦ ବିରୋଧରେ ଲଢ଼ିବା ଲାଗି ସହମତ ହୋଇଛୁ । ଆମେ ଏହି ପ୍ରସଙ୍ଗରେ ଆମର ଦ୍ୱିପାକ୍ଷିକ ସହଯୋଗକୁ ସୁଦୃଢ଼ କରିବା ସହିତ ବହୁପକ୍ଷୀୟ ମଂଚରେ ପାରସ୍ପରିକ ସହଯୋଗ ବୃଦ୍ଧି କରିବୁ । ସ୍ୱଚ୍ଛ ଶକ୍ତି ଏବଂ ଜଳବାୟୁ ପରିବର୍ତ୍ତନ ପ୍ରସଙ୍ଗରେ ଆମେ 2015 ପ୍ୟାରିସ୍ ଚୁକ୍ତିକୁ ପାଳନ କରିବା ଲାଗି ସଂକଳ୍ପବଦ୍ଧ । ଜଳବାୟୁ ପରିର୍ତ୍ତନର ମୁକାବିଲା ଏବଂ ଶକ୍ତିର ସୁରକ୍ଷିତ, ସୁଲଭ ଏବଂ ନିରନ୍ତର ଯୋଗାଣ ପାଇଁ ପ୍ରତି ଆମେ ପ୍ରାଥମିକତା ଦେବୁ । ଅକ୍ଷୟ/ନବୀକରଣଯୋଗ୍ୟ ଶକ୍ତିର ଉପଯୋଗ ବ୍ୟୟ ହ୍ରାସ ଲାଗି ଆପୋଷ ସହଯୋଗ ଜାରି ରଖିବା ପ୍ରତି ଆମେ ଆମର ପ୍ରତିବଦ୍ଧତା ଜାହିର କରୁଛୁ । ସ୍ମାର୍ଟ ସିଟିର ବିକାଶ ଏବଂ ସହରାଂଚଳ ଭିତ୍ତିଭୂମି ବିକାଶ ଳାଗି ୟୁରୋପୀୟ ସଂଘ ସହିତ ଆମେ ଆମର ସହଯୋଗ ଦୃଢ଼ କରିବୁ । ମୁଁ ଖୁସି ଯେ ଭାରତ-ୟୁରୋପୀୟ ସଂଘ ବେସାମରିକ ବିମାନ ଚୁକ୍ତି ଏବେ କାର୍ଯ୍ୟକାରୀ ହୋଇପାରିଛି । ମୋର ପୂର୍ଣ୍ଣ ବିଶ୍ୱାସ ରହିଛି ଯେ ଏହା ଆମ ଭିତରେ ବିମାନ ଯୋଗାଯୋଗକୁ ବୃଦ୍ଧି କରିବ ଏବଂ ଜନ-ଜନ ସମ୍ପର୍କକୁ ପ୍ରୋତ୍ସାହନ ଦେବ । ଆମ ସମ୍ପର୍କର ଆଉ ଏକ ଗୁରୁତ୍ୱପୂର୍ଣ୍ଣ ଦିଗ ହେଉଛି ବିଜ୍ଞାନ ଏବଂ କାରିଗରୀ, ଏବଂ ଗବେଷଣା ଓ ନବସୃଜନ କ୍ଷେତ୍ରରେ ଆମର ସହଭାଗୀତା । ଏହି ପରିପ୍ରେକ୍ଷୀରେ, ଯୁବ ବୈଜ୍ଞାନିକ ଏବଂ ଗବେଷକଙ୍କ ଗତିଶୀଳତା ପାଇଁ ସ୍ୱାକ୍ଷରିତ ହୋଇଥିବା ଚୁକ୍ତିକୁ ମୁଁ ସ୍ୱାଗତ କରୁଛି । ଭାରତରେ ବିକାଶମୂଳକ ପ୍ରକଳ୍ପ ପାଇଁ ୟୁରୋପୀୟ ନିବେଶ ବ୍ୟାଙ୍କ ସହିତ ସ୍ୱାକ୍ଷରିତ ହୋଇଥିବା ଋଣଚୁକ୍ତି ମଧ୍ୟ ଏକ ସ୍ୱାଗତଯୋଗ୍ୟ ପଦକ୍ଷେପ । ଅନ୍ତର୍ଜାତୀୟ ସୌର ମେଂଟର ସଦସ୍ୟ ରାଷ୍ଟ୍ରଗୁଡ଼ିକରେ ହେବାକୁ ଥିବା ସୌର ଶକ୍ତି ପ୍ରକଳ୍ପଗୁଡ଼ିକୁ ପାଣ୍ଠି ଯୋଗାଣ ପାଇଁ ୟୁରୋପୀୟ ନିବେଶ ବ୍ୟାଙ୍କର ନିଷ୍ପତ୍ତିକୁ ମୁଁ ସ୍ୱାଗତ କରୁଛି । ବାଣିଜ୍ୟ ଏବଂ ନିବେଶ ପ୍ରବାହକୁ ସୁଦୃଢ଼ କରିବା କ୍ଷେତ୍ରରେ ୟୁରୋପୀୟ ସଂଘ ସହିତ ସହଯୋଗକୁ ଆହୁରି ଗଭୀର କରିବା ସକାଶେ ୟୁରୋପୀୟ ସଂଘ ସହିତ କାର୍ଯ୍ୟ କରିବା ଲାଗି ଆମେ ପ୍ରତିଶ୍ରୁତିବଦ୍ଧ । ମହାମହିମଗଣ, ଭାରତ-ୟୁରୋପୀୟ ସଂଘ ରଣନୈତିକ ଭାଗିଦାରୀକୁ ସୁଦୃଢ଼ କରିବା ଦିଗରେ ଯୋଗଦାନ ଦେଇଥିବାରୁ ଆପଣଙ୍କ ନେତୃତ୍ୱଙ୍କୁ ମୁଁ ଧନ୍ୟବାଦ ଜଣାଉଛି । ମୁଁ ଏହା ଆଶା କରୁଛି ଯେ ଭାରତକୁ ଆପଣଙ୍କର ପରବର୍ତ୍ତୀ ଗସ୍ତ ଏତେ ବିସ୍ତୃତ ହେବ ନାହିଁ! ଧନ୍ୟବାଦ । ବହୁତ ଧନ୍ୟବାଦ ।
ନବରାତ୍ରୀ ଅବସରରେ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ନବରାତ୍ରୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶବାସୀଙ୍କୁ ଶୁଭେଚ୍ଛା ଜଣାଇଛନ୍ତି । ଏକ ଟ୍ୱିଟ ଶୃଙ୍ଖଳରେ ପ୍ରଧାନମନ୍ତ୍ରୀ କହିଛନ୍ତି; “ସମସ୍ତଙ୍କୁ ନବରାତ୍ରୀର ଶୁଭେଚ୍ଛା । ଆସନ୍ତା କିଛି ଦିନ ଜଗତ ଜନନୀ ମା’ଙ୍କ ଆରାଧନାରେ ସମର୍ପିତ କରିବା । ନବରାତ୍ରୀ ସମସ୍ତଙ୍କ ଜୀବନରେ ସାମର୍ଥ୍ୟ, ଉତ୍ତମ ସ୍ୱାସ୍ଥ୍ୟ ଓ ସମୃଦ୍ଧି ଆଣି ଦେଉ । https://t.co/f42HyGn”
ଏୟାର ମାର୍ଶାଲ ପିଭି ଆୟାର (ଅବସରପ୍ରାପ୍ତ)ଙ୍କୁ ଭେଟିଲେ   ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ଏୟାର ମାର୍ଶାଲ ପିଭି ଆୟାର (ଅବସରପ୍ରାପ୍ତ)ଙ୍କୁ ଭେଟି ସନ୍ତୋଷ ବ୍ୟକ୍ତ କରିଛନ୍ତି । ସେ ତାଙ୍କ ପୁସ୍ତକର ଏକ ନକଲ ମଧ୍ୟ ଗ୍ରହଣ କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଆଜି ଏୟାର ମାର୍ଶାଲ ପିଭି ଆୟାର (ଅବସରପ୍ରାପ୍ତ)ଙ୍କୁ ଭେଟି ଖୁସି ହେଲି । ଜୀବନ ପ୍ରତି ତାଙ୍କର ଋଚି ଏବଂ ଫିଟ ତଥା ସୁସ୍ଥ ରହିବାକୁ ତାଙ୍କ ଆଗ୍ରହ ଉଲ୍ଲେଖନୀୟ । ତାଙ୍କ ପୁସ୍ତକର ଏକ ନକଲ ପାଇ ଆନନ୍ଦିତ ।”
100ତମ ଉପଗ୍ରହର ସଫଳ ପ୍ରକ୍ଷେପଣ ଲାଗି ଇସ୍ରୋ ଟିମକୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଇସ୍ରୋ ଟିମକୁ ଏହାର 100ତମ ଉପଗ୍ରହର ସଫଳ ପ୍ରକ୍ଷେପଣ ଲାଗି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “ଆଜି ପିଏସଏଲଭିର ସଫଳ ପ୍ରକ୍ଷେପଣ ଲାଗି ମୁଁ ଇସ୍ରୋ ଏବଂ ଏହାର ବୈଜ୍ଞାନିକମାନଙ୍କୁ ହୃଦୟ ଭରା ଅଭିନନ୍ଦନ ଜଣାଉଛି । ନୂତନ ବର୍ଷରେ ଏହି ସଫଳତା ଏବଂ ମହାକାଶ ବିଜ୍ଞାନ କ୍ଷେତ୍ରରେ ଦେଶର ଦୃତ ଅଗ୍ରଗତି ଆମ ଦେଶର ନାଗରିକ, କୃଷକ ଏବଂ ମତ୍ସ୍ୟଜୀବିମାନଙ୍କ ପାଇଁ ଲାଭପ୍ରଦ ହେବ । ଇସ୍ରୋ ଦ୍ୱାରା 100ତମ ଉପଗ୍ରହର ସଫଳ ପ୍ରକ୍ଷେପଣ ଏହାର ଗୌରବମୟ ସଫଳତା ଏବଂ ଭାରତର ମହାକାଶ କାର୍ଯ୍ୟକ୍ରମର ଉଜ୍ଜ୍ୱଳ ଭବିଷ୍ୟତକୁ ସୂଚିତ କରେ । ଭାରତୀୟ ସଫଳତାର ଲାଭ ଏହାର ଅଂଶୀଦାରଙ୍କ ପାଇଁ ମଧ୍ୟ ଉପଲବ୍ଧ! 31ଟି ଉପଗ୍ରହ ମଧ୍ୟରୁ 6ଟି ରାଷ୍ଟ୍ରର 28ଟି ଉପଗ୍ରହକୁ ଆଜିର ପ୍ରକ୍ଷେପଣ ମାଧ୍ୟମରେ ପ୍ରେରିତ କରାଯାଇଛି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ଆୟୁର୍ବେଦ ପ୍ରବକ୍ତା ଡା. ବାଲାଜୀ ତାମ୍ବେଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଆୟୁର୍ବେଦ ଚିକିତ୍ସକ ଓ ଯୋଗ ପ୍ରବକ୍ତା ଡା. ବାଲାଜୀ ତାମ୍ବେଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି, “ସାରା ବିଶ୍ୱ ବିଶେଷ କରି ଯୁବପୀଢିଙ୍କ ମଧ୍ୟରେ ଆୟୁର୍ବେଦକୁ ଲୋକପ୍ରିୟ କରିବା ପାଇଁ ଡା. ବାଲାଜୀ ତାମ୍ବେଙ୍କ ଆଜୀବନ ପ୍ରୟାସ ମନେ ରହିବ । ଦରଦୀ ପଣିଆ ପାଇଁ ସେ ପ୍ରଶଂସିତ ଥିଲେ । ତାଙ୍କ ମୃତ୍ୟୁରେ ମର୍ମାହତ । ତାଙ୍କ ପରିବାର ଓ ପ୍ରଶଂସକଙ୍କୁ ସମବେଦନା ଜଣାଉଛି । ଓମ ଶାନ୍ତି ।”
ଅନ୍ତର୍ଜାତୀୟ ଶ୍ରମ ସଂଗଠନ ଦ୍ୱାରା ‘ନିଯୁକ୍ତି, ଶାନ୍ତି, ନମନୀୟତା ସମ୍ପର୍କିତ ମର୍ଯ୍ୟାଦାସମ୍ପନ୍ନ କାର୍ଯ୍ୟ (ସଂଖ୍ୟା 205)କୁ ଦୃଷ୍ଟିରେ ରଖି ଅନୁମୋଦନର ନୂଆ ଲେଖା ପତ୍ର ସଂସଦରେ ଉପସ୍ଥାପନ କରିବା ପ୍ରସ୍ତାବକୁ କ୍ୟାବିନେଟ ଅନୁମୋଦନ

ଅନ୍ତର୍ଜାତୀୟ ଶ୍ରମ ସଂଗଠନ ଦ୍ୱାରା ‘ନିଯୁକ୍ତି, ଶାନ୍ତି ଏବଂ ନମନୀୟତା ସମ୍ପର୍କିତ ମର୍ଯ୍ୟାଦାସମ୍ପନ୍ନ କାର୍ଯ୍ୟ (ସଂଖ୍ୟା 205)କୁ ଦୃଷ୍ଟିରେ ରଖି ଅନୁମୋଦନର ନୂଆ ଲେଖପତ୍ର ସଂସଦରେ ଉପସ୍ଥାପନ କରିବା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । 2015ରେ ଜେନେଭାରେ ଆୟୋଜିତ ଅନ୍ତର୍ଜାତୀୟ ଶ୍ରମ ସମ୍ମେଳନର 106ତମ ଅଧିବେଶନରେ ଅନ୍ତର୍ଜାତୀୟ ଶ୍ରମିକ ସଂଗଠନ ଏହି ଅନୁମୋଦନକୁ ସ୍ୱୀକାର କରିଥିଲା । ଭାରତ ଅନୁମୋଦନକୁ ଆପଣାଇବା ନିମନ୍ତେ ସମର୍ଥନ କରିଥିଲା । ଆଇଏଲଓର ପ୍ରତ୍ୟେକ ସଦସ୍ୟ ରାଷ୍ଟ୍ର ପାଇଁ ଏହା ଜରୁରୀ ଅଟେ ଯେ ସେମାନେ ଲେଖପତ୍ରକୁ ନିଜର କ୍ଷମତାସମ୍ପନ୍ନ କର୍ତୃପକ୍ଷଙ୍କ ସମ୍ମୁଖରେ ଉପସ୍ଥାପନ କରିବେ । ଭାରତ ଏହାକୁ ସଂସଦରେ ଉପସ୍ଥାପନ କରିବ । ସଂସଦର ସୂଚନା ଲାଗି ଲେଖପତ୍ରକୁ ଉପସ୍ଥାପନ କରିବା କୌଣସି ତତ୍କାଳ ଉତ୍ତରଦାୟିତ୍ୱ ନାହିଁ । ଆଇଏଲଓ ଅନୁମୋଦନ ଅଣ-ବାଧ୍ୟତାମୂଳକ ଉପକରଣ ଅଟେ । ଏହାର ଉଦ୍ଦେଶ୍ୟ ଜାତୀୟ ନୀତି ପ୍ରକ୍ରିୟା ଲାଗି ମାର୍ଗଦର୍ଶକ ସିଦ୍ଧାନ୍ତ ଉପଲବ୍ଧ କରାଇବା । ଅନୁମୋଦନ ଅନ୍ତର୍ଗତ ସଦସ୍ୟ ରାଷ୍ଟ୍ରଗୁଡ଼ିକୁ ଦିଗଦର୍ଶନ ପ୍ରଦାନ କରାଯିବ, ଯାହାଦ୍ୱାରା ସେମାନେ ନିଯୁକ୍ତି ଏବଂ ମର୍ଯ୍ୟାଦାପୂର୍ଣ୍ଣ କାର୍ଯ୍ୟ ଲାଗି ପଦକ୍ଷେପ ନେଇପାରିବେ । ସଂଘର୍ଷ ଏବଂ ବିପତି ସମୟରେ ସୃଷ୍ଟି ହେଉଥିବା ସଂକଟର ନିରାକରଣ, ଶାନ୍ତିପ୍ରତିଷ୍ଠା ଏବଂ ନମନୀୟତା ହେଉଛି ଏହାର ଉଦ୍ଦେଶ୍ୟ । ଅନୁମୋଦନରେ ସମସ୍ତ ମାନବାଧିକାର ପ୍ରତି ସମ୍ମାନ ଏବଂ ଆଇନର ଶାସନ ସୁନିଶ୍ଚିତ କରିବା ଉପରେ ଗୁରୁତ୍ୱ ଦିଆଯାଇଛି, ଯେଉଁଥିରେ ମୌଳିକ ସିଦ୍ଧାନ୍ତ ପ୍ରତି ସମ୍ମାନ, କାମ କରିବା ସମୟରେ ଅଧିକାର ଏବଂ ଅନ୍ତର୍ଜାତୀୟ ଶ୍ରମ ମାନକ ସାମିଲ ରହିଛି । ଏଥିରେ ବିଶେଷ କରି ସେସବୁ ଅଧିକାର ଏବଂ ସିଦ୍ଧାନ୍ତ ସାମିଲ ଅଛି, ଯାହା ନିଯୁକ୍ତି ଏବଂ ମର୍ଯ୍ୟାଦାସମ୍ପନ୍ନ କାର୍ଯ୍ୟ ସହ ଜଡ଼ିତ । ଅନୁମୋଦନରେ ସାମାଜିକ ସୁରକ୍ଷା ପଦକ୍ଷେପର ବିକାଶ ଏବଂ ସେଗୁଡ଼ିକୁ ସୁଦୃଢ଼ କରିବା ଲାଗି ଆବଶ୍ୟକତା ଉପରେ ଗୁରୁତ୍ୱ ଦିଆଯାଇଛି । ଯାହାଦ୍ୱାରା ସଂକଟର ନିରାକରଣ କରାଯାଇପାରିବ ଏବଂ ସ୍ଥିରତା ତଥା ନମନୀୟତା ପ୍ରତିଷ୍ଠା କରାଯିବା ସମ୍ଭବ ହେବ । ଅନୁମୋଦନରେ କୁହାଯାଇଛି ଯେ ସଦସ୍ୟ ରାଷ୍ଟ୍ର ଶାନ୍ତିକୁ ପ୍ରୋତ୍ସାହନ ଦେବେ । ସଂକଟର ନିରାକାରଣ କରିବା ଏବଂ ସାଧାରଣ ସ୍ଥିତି ବଜାୟ ରଖିବା ଲାଗି ବିସ୍ତୃତ କାର୍ଯ୍ୟପଦ୍ଧତି ପ୍ରସ୍ତୁତ କରିବେ । ଏହାର ଅନ୍ତର୍ଗତ ସଦସ୍ୟମାନଙ୍କୁ ନିଯୁକ୍ତି ଏବଂ ମର୍ଯ୍ୟାଦାସମ୍ପନ୍ନ କାର୍ଯ୍ୟର ସୁଯୋଗକୁ ଦୃଷ୍ଟିରେ ରଖି ସ୍ଥାନୀୟ ଆର୍ଥିକ ସ୍ଥିତି ବଜାୟ ରଖିବାକୁ ପ୍ରୋତ୍ସାହନ ଦିଆଯିବ, ସାମାଜିକ-ଆର୍ଥିକ ଅନ୍ତର୍ଭୂକ୍ତିକରଣ, ସାମାଜିକ ସୁରକ୍ଷା ପ୍ରଦାନ ଏବଂ ସାମାଜିକ ସମାବେଶ କରାଯିବ । ଏହାବ୍ୟତୀତ ନିରନ୍ତର ଏବଂ ଲଘୁ ଓ ମଧ୍ୟମ ଉପକ୍ରମଗୁଡ଼ିକ ଦୃଷ୍ଟିରେ ରଖି ଉପକ୍ରମଗୁଡ଼ିକ ଏଥିରେ ସାମିଲ ହେବା ଆବଶ୍ୟକ, ଯାହଦ୍ୱାରା ବୃଦ୍ଧି ଏବଂ ସାଧାରଣ ସ୍ଥିତି ବଜାୟ ରଖିବା ଲାଗି କର୍ମଚାରୀ ଏବଂ ଶ୍ରମିକ ସଂଗଠନଗୁଡ଼ିକର ଭାଗିଦାରୀ ସୁନିଶ୍ଚିତ ହୋଇପାରିବ । ଅନୁମୋଦନ ସଂଖ୍ୟା 205, ସଂଘର୍ଷ ଏବଂ ବିପତ୍ତିରୁ ଉତ୍ପନ୍ନ ସଂକଟ ସ୍ଥିତି ଦ୍ୱାରା ପ୍ରଭାବିତ ଅର୍ଥବ୍ୟବସ୍ଥାର ସମସ୍ତ କ୍ଷେତ୍ରର ଶ୍ରମିକ ଏବଂ ରୋଜଗାର ଚାହୁଁଥିବା ତଥା ନିଯୁକ୍ତିଦାତାଙ୍କ ସହିତ ସଂକଟର ନିବାରଣରେ ଲିପ୍ତ ଶ୍ରମିକଙ୍କ ଉପରେ ଲାଗୁ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ବିଶ୍ଵ ବ୍ୟାଙ୍କ ସଭାପତି ଜିମ ୟୋଙ୍ଗ କିମ

ବିଶ୍ଵ ବ୍ୟାଙ୍କର ସଭାପତି ଡଃ ଜିମ ୟୋଙ୍ଗ କିମ ଆଜି (30.06.2016) ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଏହି ସାକ୍ଷାତ କାଳରେ ପ୍ରଧାନମନ୍ତ୍ରୀ ଭାରତକୁ ବିଶ୍ଵ ବ୍ୟାଙ୍କର କ୍ରମାଗତ ସମର୍ଥନ ନେଇ ଖୁସି ବ୍ୟକ୍ତ କରିଥିଲେ । ବିଶେଷକରି ସ୍ମାର୍ଟ ସିଟି, ଗଙ୍ଗା ସଂରକ୍ଷଣ, କୌଶଳ ବିକାଶ, ସ୍ଵଚ୍ଛ ଭାରତ ଏବଂ ସମସ୍ତଙ୍କୁ ବିଜୁଳି ଯୋଗାଣ ଭଳି କାର୍ଯ୍ୟକ୍ରମକୁ ବିଶ୍ଵ ବ୍ୟାଙ୍କର ସମର୍ଥନ ହେତୁ ପ୍ରଧାନମନ୍ତ୍ରୀ ସନ୍ତୋଷ ପ୍ରକାଶ କରିଥିଲେ । ଡଃ କିମ ଏହିସବୁ ମହତ୍ଵାକାଂକ୍ଷୀ କାର୍ଯ୍ୟକ୍ରମର ଲକ୍ଷ୍ୟ ହାସଲ ଦିଗରେ ବିଶେଷ ଅଗ୍ରଗତି ଯୋଗୁଁ ସେ ପ୍ରଭାବିତ ହୋଇଥିବା କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଭାରତ ପରିବେଶକୁ ସୁହାଇବା ଭଳି ଦୀର୍ଘସ୍ଥାୟୀ ବିକାଶ ପଥକୁ ବାଛିନେଇଛି । ତେବେ ଭାରତ ଭଳି ବିଶାଳ ଦେଶର ଆବଶ୍ୟକତାକୁ ଚାହିଁ ଜଳବାୟୁ ପରିବର୍ତ୍ତନ ସମସ୍ୟା ସମ୍ବନ୍ଧିତ ସହାୟତା ଅଧିକ ପରିମାଣରେ ପ୍ରଦାନ କରାଯିବା ଉପରେ ସେ ଗୁରୁତ୍ଵ ଦେଇଥିଲେ । ଭାରତର ଏହି ପ୍ରଗତିଶୀଳ ଏଜେଣ୍ଡାକୁ ବିଶ୍ଵ ବ୍ୟାଙ୍କ ସକ୍ରିୟ ଏବଂ ସମ୍ପୂର୍ଣ୍ଣରୂପେ ସହାୟତା କରିବ ବୋଲି ଡଃ କିମ ପ୍ରଧାନମନ୍ତ୍ରୀଙ୍କୁ ପ୍ରତିଶ୍ରୁତି ଦେଇଥିଲେ । ଇତି ମଧ୍ୟରେ ଭାରତ ସହଜ ବ୍ୟବସାୟ ପଦ୍ଧତି ବିଶେଷ କରି ବ୍ୟବସାୟ ଲାଗି ଆବଶ୍ୟକ ହେଉଥିବା ସଂରଚନା କ୍ଷେତ୍ରକୁ ବିକଶିତ କରିବା ଦିଗରେ ଦ୍ରୁତ ପ୍ରଗତି ହାସଲ କରୁଥିବାରୁ ବିଶ୍ଵ ବ୍ୟାଙ୍କ ସଭାପତି ଡଃ କିମ ଏହାକୁ ପସନ୍ଦ କରିଥିଲେ । ଆଲୋଚନା କାଳରେ ପ୍ରଧାନମନ୍ତ୍ରୀ ଏବଂ ଡଃ କିମ ଭାରତ ଓ ବିଶ୍ଵ ବ୍ୟାଙ୍କ ମଧ୍ୟରେ ସହଯୋଗର ବ୍ୟାପକ ଦିଗ ଓ ବିଭିନ୍ନ ସହାୟତା ପ୍ରସଙ୍ଗ ନେଇ ବିସ୍ତୃତ ଭାବେ କଥାବାର୍ତ୍ତା ହୋଇଥିଲେ ।
ଭାରତ, ଇରାନ ମଧ୍ୟରେ କୃଷି ଏବଂ ଆନୁସଙ୍ଗିକ କ୍ଷେତ୍ରରେ ସହଯୋଗ ଲାଗି ସ୍ୱାକ୍ଷରିତ ବୁଝାମଣାକୁ  କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତ ଏବଂ ଇରାନ ମଧ୍ୟରେ କୃଷି ଏବଂ ଆନୁସଙ୍ଗିକ କ୍ଷେତ୍ରରେ ସହଯୋଗ ଲାଗି ସ୍ୱାକ୍ଷରିତ ବୁଝାମଣାପତ୍ରକୁ ପିଛିଲା ଭାବେ ଅନୁମୋଦନ କରାଯାଇଛି । ଏହି ବୁଝାମଣା 17 ଫେବୃଆରୀ, 2018ରେ ଇରାନ ରାଷ୍ଟ୍ରପତିଙ୍କ ଭାରତ ଗସ୍ତ ଅବସରରେ ସ୍ୱାକ୍ଷରିତ ହୋଇଥିଲା । ବୁଝାମଣାପତ୍ରରେ କୃଷିଜାତ ଦ୍ରବ୍ୟ, କୃଷି ସମ୍ପ୍ରସାରଣ, ଉଦ୍ୟାନକୃଷି, କୃଷି ଯନ୍ତ୍ରାଂଶ, ଫସଲ ପରବର୍ତ୍ତୀ ପ୍ରଯୁକ୍ତି, ଫସଲ ରୋଗମୁକ୍ତି ଉପାୟ, ଋଣ ଉପଲବ୍ଧି ଏବଂ ସମବାୟ କ୍ଷେତ୍ରରେ ସହଯୋଗର ବ୍ୟବସ୍ଥା ରହିଛି । ଏଥିରେ ମୃତ୍ତିକା ସଂରକ୍ଷଣ, ଏକୀକୃତ ପୋଷକ ପରିଚାଳନା, ବିହନ ପ୍ରଯୁକ୍ତି, କୃଷି ବିପଣନର ମଧ୍ୟ ବ୍ୟବସ୍ଥା ରହିଛି । ଏହି ବୁଝାମଣାପତ୍ରର ପରିଧି ମଧ୍ୟରେ ଆସୁଥିବା ଆପୋସ ସହମତିରେ ନିର୍ଦ୍ଧାରିତ ଅନ୍ୟ କ୍ଷେତ୍ରରେ ପଶୁସମ୍ପଦ ସୁଧାର, ଦୁଗ୍ଧ ଉତ୍ପାଦନରେ ବିକାଶ, ପଶୁ ସ୍ୱାସ୍ଥ୍ୟ ମଧ୍ୟ ସାମିଲ ରହିଛି । ଏହା ସହଯୋଗ ବିଶେଷଜ୍ଞ, ସାମଗ୍ରୀ ଏବଂ ସୂଚନାର ଆଦାନ ପ୍ରଦାନ, ଅଧ୍ୟୟନ, ଗସ୍ତ/ପ୍ରଶିକ୍ଷଣ କାର୍ଯ୍ୟକ୍ରମରେ ପ୍ରଶିକ୍ଷକ ଏବଂ ବୈଜ୍ଞାନିକମାନଙ୍କ ଆଦାନପ୍ରଦାନ, ଉପଯୁକ୍ତ ସମ୍ମିଳନୀ ଏବଂ କର୍ମଶାଳାର ସୁବିଧା ଏବଂ ପାରସ୍ପରିକ ଭାବେ ସହମତ ଅନ୍ୟ ଉପାୟ ଜରିଆରେ କରାଯିବ । ବୁଝାମଣାପତ୍ର ବ୍ୟବସ୍ଥା ଅଧୀନରେ ଏହାକୁ ସମ୍ପୂର୍ଣ୍ଣ କରିବାରେ ହେଉଥିବା କାର୍ଯ୍ୟକଳାପର ଅନୁଧ୍ୟାନ ଲାଗି ଏକ ମିଳିତ କାର୍ଯ୍ୟକାରୀ ଗୋଷ୍ଠୀ ଗଠନ କରାଯିବ । ଏହି ଗୋଷ୍ଠୀର ବୈଠକ ପ୍ରତ୍ୟେକ ଦୁଇ ବର୍ଷରେ ଥର ଥର କରି ଇରାନ ଏବଂ ଭାରତରେ ଅନୁଷ୍ଠିତ ହେବ । ବୁଝାମଣାପତ୍ରର ଅବଧି ପ୍ରଥମେ 5 ବର୍ଷ ପର୍ଯ୍ୟନ୍ତ ରହିବ । ଯେ’ପର୍ଯ୍ୟନ୍ତ ଗୋଟିଏ ପକ୍ଷ ଅନ୍ୟ ପକ୍ଷକୁ ଏହି ବୁଝାମଣାପତ୍ର ସମାପ୍ତି ଲାଗି ଇଚ୍ଛାବ୍ୟକ୍ତ କରିନାହାନ୍ତି ଏହା ଆପେ ଆପେ ଆହୁରି 5 ବର୍ଷ ପର୍ଯ୍ୟନ୍ତ ସମ୍ପ୍ରସାରିତ ହୋଇଯିବ ।
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ମରୋକ୍କୋର ବୈଦେଶିକ ବାଣିଜ୍ୟ ମନ୍ତ୍ରୀ ସୁଶ୍ରୀ ରାକୀୟା ଏଡେର୍ହମ

ମରୋକ୍କୋର ଶିଳ୍ପ, ନିବେଶ, ବାଣିଜ୍ୟ ଓ ଡିଜିଟାଲ ଅର୍ଥ ମନ୍ତ୍ରଣାଳୟର ବୈଦେଶିକ ବାଣିଜ୍ୟ ମନ୍ତ୍ରୀ ସୁଶ୍ରୀ ରାକୀୟା ଏଡେର୍ହମ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ସୁଶ୍ରୀ ରାକୀୟା ଏଡେର୍ହମ ମରୋକ୍କୋର ମହାମହୀମ ରାଜାଙ୍କ ଶୁଭେଚ୍ଛା ବାର୍ତ୍ତା ପ୍ରଧାନମନ୍ତ୍ରୀଙ୍କୁ ଜଣାଇଥିଲେ । ପ୍ରଧାନମନ୍ତ୍ରୀ ଏହି ଅବସରରେ ମହାମହୀମ ରାଜାଙ୍କ ସହିତ ତାଙ୍କର ପୂର୍ବ ସାକ୍ଷାତକୁ ମନେପକାଇବା ସହିତ ରାଜାଙ୍କୁ ଅଭିନନ୍ଦନ ଜଣାଇଥିଲେ । ରାଜାଙ୍କ ଉତ୍ତମ ସ୍ୱାସ୍ଥ୍ୟ, ସୁଖୀ ଜୀବନ ସହିତ ମରୋକ୍କୋବାସୀଙ୍କ ଶାନ୍ତି ଓ ସମୃଦ୍ଧି ମଧ୍ୟ କାମନା କରିଥିଲେ । ଆଇନ ସହାୟତା, ସାଇବର ସୁରକ୍ଷା ଓ ମହାକାଶ କ୍ଷେତ୍ରରେ ବିଗତ ବର୍ଷମାନଙ୍କରେ ହୋଇଥିବା ଦ୍ଵିପାକ୍ଷିକ ସହଯୋଗ ଦ୍ଵାରା ଗୁରୁତ୍ୱପୂର୍ଣ୍ଣ ଅଗ୍ରଗତି ହୋଇଥିବା ସୁଶ୍ରୀ ରାକୀୟା ଏଡେର୍ହମ କହିଥିଲେ । ଦୁଇ ଦେଶ ମଧ୍ୟରେ ଐତିହାସିକ ଦୃଢ ସମ୍ବନ୍ଧକୁ ପ୍ରଧାନମନ୍ତ୍ରୀ ପ୍ରଶଂସା କରିବା ସହିତ ଦ୍ଵିପାକ୍ଷିକ ସହଯୋଗକୁ ଅଧିକ ସୁଦୃଢ କରିବାର ଉଦ୍ୟମ ତଥା ଗୁଜରାଟ ସହିତ ମରୋକ୍କୋର ବାଣିଜ୍ୟ ଏବଂ ପୁଞ୍ଜିନିବେଶକୁ ସ୍ଵାଗତ କରିଥିଲେ ।
ଅନ୍ତର୍ଜାତୀୟ ଆତଙ୍କବାଦ ଏବଂ ଅନ୍ତର୍ଜାତୀୟ ସଂଗଠିତ ଅପରାଧ ରୋକିବା ଲାଗି ଭାରତ-ଅଷ୍ଟ୍ରେଲିଆ ମଧ୍ୟରେ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ ବୈଠକରେ ଅନ୍ତର୍ଜାତୀୟ ଆତଙ୍କବାଦ ଏବଂ ଅନ୍ତର୍ଜାତୀୟ ସଂଗଠିତ ଅପରାଧ ରୋକିବା ଲାଗି ଭାରତ ଏବଂ ଅଷ୍ଟ୍ରେଲିଆ ମଧ୍ୟରେ ହୋଇଥିବା ବୁଝାମଣାପତ୍ର (ଏମଓୟୁ)କୁ ପିଛିଲା ଭାବେ ଅନୁମୋଦନ ମିଳିଛି । ଏହି ଏମ୍ଓୟୁ ଦ୍ୱାରା ଭାରତ ଏବଂ ଅଷ୍ଟ୍ରେଲିଆ ସୂଚନା ଆଦାନ ପ୍ରଦାନ, ଅଭିଜ୍ଞତା ଏବଂ ଦକ୍ଷତା ନିର୍ମାଣ ମାଧ୍ୟମରେ ନିଜ ଅଂଚଳରେ ଶାନ୍ତି ଏବଂ ସ୍ଥିରତା ପ୍ରତିଷ୍ଠା କରିପାରିବେ । ନିର୍ଦ୍ଦିଷ୍ଟ କ୍ଷେତ୍ରରେ ପାରସ୍ପରିକ ଆଲୋଚନା ଏବଂ ସହଯୋଗ ଆବଶ୍ୟକତା ପାଇଁ ଏହି ଏମ୍ଓୟୁରେ ବ୍ୟବସ୍ଥା ରହିଛି । ଆପୋଷ ସହଯୋଗ ଦ୍ୱାରା ଦୁଇ ଦେଶ ମଧ୍ୟରେ ସାଂଗଠନିକ ଭାବ ବିନିମୟ ପାଇଁ ସହଯୋଗ ମିଳିବ । ଏହି ଏମ୍ଓୟୁ ଥରେ କାର୍ଯ୍ୟକାରୀ ହେଲେ ଅନ୍ତର୍ଜାତୀୟ ଆତଙ୍କବାଦ ଏବଂ ଅନ୍ତର୍ଜାତୀୟ ସଂଗଠିତ ଅପରାଧର ନିରାକରଣ କରିବା ସମ୍ଭବପର ହୋଇପାରିବ ।
ମଧ୍ୟପ୍ରଦେଶର ଗ୍ୱାଲିୟରଠାରେ ଦିବ୍ୟାଙ୍ଗଙ୍କ ପାଇଁ ଏକ କ୍ରୀଡ଼ା କେନ୍ଦ୍ର ପ୍ରତିଷ୍ଠାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ମଧ୍ୟପ୍ରଦେଶର ଗ୍ୱାଲିୟର ଠାରେ ଦିବ୍ୟାଙ୍ଗଙ୍କ ପାଇଁ ଏକ କ୍ରୀଡ଼ା କେନ୍ଦ୍ର ପ୍ରତିଷ୍ଠା କରିବା ପ୍ରସ୍ତାବକୁ ମଞ୍ଜୁରି ଦେଇଛନ୍ତି । ଏହା ସୋସାଇଟିଜ ରେଜିଷ୍ଟ୍ରେସନ ଆଇନ, 1860 ଅନୁଯାୟୀ ପଞ୍ଜିକୃତ ହେବ । ଏହା ଦିବ୍ୟାଙ୍ଗଙ୍କ ପାଇଁ କ୍ରୀଡ଼ା କେନ୍ଦ୍ର ନାମରେ ପରିଚାଳିତ ହେବ । ପାଂଚ ବର୍ଷର ଅବଧି ନିମନ୍ତେ ଏହି କ୍ରୀଡ଼ା କେନ୍ଦ୍ର ପ୍ରତିଷ୍ଠା ନିମନ୍ତେ 170.99 କୋଟି ଟଙ୍କା ବ୍ୟୟବରାଦ କରାଯାଇଛି । ପ୍ରଭାବ : ଏହି କେନ୍ଦ୍ର ଦ୍ୱାରା ସୃଷ୍ଟି କରାଯାଇଥିବା ଉନ୍ନତ କ୍ରୀଡ଼ା ଭିତିଭୂମି ଦ୍ୱାରା ଦିବ୍ୟାଙ୍ଗ ଜନମାନେ କ୍ରୀଡ଼ା କାର୍ଯ୍ୟକଳାପରେ ପ୍ରଭାବୀ ଢଙ୍ଗରେ ଅଂଶଗ୍ରହଣ କରିବା ସୁନିଶ୍ଚିତ ହୋଇପାରିବ । ଏଥିସହିତ ଏହା ସେମାନଙ୍କୁ ଜାତୀୟ ତଥା ଅନ୍ତର୍ଜାତୀୟ ସ୍ତରରେ ପ୍ରତିଦ୍ୱନ୍ଦ୍ୱିତା କରିବା ଲାଗି ସକ୍ଷମ କରିବ । ଏହି କେନ୍ଦ୍ର ଦିବ୍ୟାଙ୍ଗଜନଙ୍କ ମଧ୍ୟରେ ସମାଜରେ ସମାବେଶିତ ହେବାର ଏକ ଭାବନା ଜାଗ୍ରତ କରିବାରେ ସହାୟକ ହେବ । ବିବରଣୀ : ଏହି କେନ୍ଦ୍ରର ଆରକ୍ଷଣ ଏବଂ ପରିଚାଳନା ନିମନ୍ତେ ଏକ ପରିଚାଳନା ପରିଷଦ ରହିବ । ଏହାର ସଦସ୍ୟଙ୍କ ସଂଖ୍ୟା 12ରୁ ଅଧିକ ହେବ ନାହିଁ । ଏଥିରେ କିଛି ପଦାଧିକାରୀ କ୍ଷମତାସମ୍ପନ୍ନ ସଦସ୍ୟଙ୍କ ସମେତ ଜାତୀୟସ୍ତରର କ୍ରୀଡ଼ା ସଂଗଠନ ଏବଂ ପାରାଗେମ୍ସ ବିଶେଷଜ୍ଞମାନେ ସଦସ୍ୟ ରହିବେ ।
ପ୍ରଧାନମନ୍ତ୍ରୀ ମୋଦୀଙ୍କ ସହ କଥା ହେଲେ ଶ୍ରୀଲଙ୍କା ରାଷ୍ଟ୍ରପତି ମୈତ୍ରୀପାଳ ଶିରିସେନା

ଶ୍ରୀଲଙ୍କାର ରାଷ୍ଟ୍ରପତି ମୈତ୍ରୀପାଳ ଶିରିସେନା ଆଜି ପ୍ରଧାନମନ୍ତ୍ରୀ ମୋଦୀଙ୍କ ସହ ଟେଲିଫୋନରେ କଥା ହୋଇଛନ୍ତି । ଶ୍ରୀଲଙ୍କାର ରାଷ୍ଟ୍ରପତି କହିଲେ ଯେ କେତେକ ଗଣମାଧ୍ୟମରେ ପ୍ରକାଶିତ ରିପୋର୍ଟକୁ ସେ ପ୍ରତ୍ୟାଖ୍ୟାନ କରୁଛନ୍ତି ଯେଉଁଥିରେ ସେ ଅଭିଯୋଗ କରିଥିବାର ଉଲ୍ଲେଖ ରହିଥିଲା ଯେ ଭାରତ କୌଣସି ରୂପେ ଶ୍ରୀଲଙ୍କାର ରାଷ୍ଟ୍ରପତି ଏବଂ ଜଣେ ପୂର୍ବତନ ରକ୍ଷା ସଚିବଙ୍କ ହତ୍ୟାର ତଥାକଥିତ ଷଡଯନ୍ତ୍ରରେ ସାମିଲ ରହିଛି । ସେ କହିଲେ ଯେ ଏହି ଚଂଚକତାପୂର୍ଣ୍ଣ ଏବଂ ଦୁର୍ଭାଗ୍ୟପୂର୍ଣ୍ଣ ରିପୋର୍ଟ ସମ୍ପୂର୍ଣ୍ଣ ଭାବେ ନିରାଧାର ଓ ଅସତ୍ୟ ଏବଂ ଏଥିରେ ଦୁଇ ନେତାଙ୍କ ମଧ୍ୟରେ ଭୁଲ ବୁଝାମଣା ସୃଷ୍ଟି କରିବା ସହିତ ଦୁଇ ପଡୋଶୀ ଦେଶଙ୍କ ମଧ୍ୟରେ ସୌହାର୍ଦ୍ଦ୍ୟପୂର୍ଣ୍ଣ ସମ୍ବନ୍ଧରେ କ୍ଷତି ପହଂଚାଇବାର ଉଦ୍ଦେଶ୍ୟ ମଧ୍ୟ ନିହିତ ରହିଛି । ପ୍ରଧାନମନ୍ତ୍ରୀ ମୋଦୀଙ୍କୁ ଶ୍ରୀଲଙ୍କା ରାଷ୍ଟ୍ରପତି ଏହି ରିପୋର୍ଟକୁ ସାର୍ବଜନୀନ ଭାବେ ଖାରଜ କରିବା ପାଇଁ ତାଙ୍କ ଦ୍ୱାରା ବ୍ୟକ୍ତିଗତ ଭାବେ ଏବଂ ଶ୍ରୀଲଙ୍କା ସରକାରଙ୍କ ଦ୍ୱାରା ଗ୍ରହଣ କରାଯାଇଥିବା ପଦକ୍ଷେପ ସମ୍ବନ୍ଧରେ ସୂଚନା ପ୍ରଦାନ କରିଥିଲେ । ଏ ସମ୍ବନ୍ଧରେ ସେ ଆଜି 2018 ଅକ୍ଟୋବର 17 ସକାଳେ ଶ୍ରୀଲଙ୍କାରେ ଅବସ୍ଥାପିତ ଭାରତୀୟ ଉଚ୍ଚାୟୁକ୍ତଙ୍କ ସହ ବୈଠକର ମଧ୍ୟ ଚର୍ଚ୍ଚା କରିଥିଲେ । ରାଷ୍ଟ୍ରପତି ଏହା ମଧ୍ୟ କହିଥିଲେ ଯେ ସେ ପ୍ରଧାନମନ୍ତ୍ରୀଙ୍କୁ ଶ୍ରୀଲଙ୍କାର ଏକ ଉତ୍ତମ ବନ୍ଧୁ ସହିତ ଏକ ଘନିଷ୍ଠ ମିତ୍ର ଭାବେ ଦେଖନ୍ତି । ସେ ଭାରତ ଏବଂ ଶ୍ରୀଲଙ୍କା ମଧ୍ୟରେ ପାରସ୍ପରିକ ଲାଭଦାୟକ ସମ୍ବନ୍ଧର ପ୍ରଶଂସା କରିଥିଲେ ଏବଂ ଏହାକୁ ଅଧିକ ମଜଭୁତ କରିବା ଉଦ୍ଦେଶ୍ୟରେ ପ୍ରଧାନମନ୍ତ୍ରୀ ମୋଦୀଙ୍କ ସହିତ ମିଶି କାମ କରିବା ପାଇଁ ନିଜର ସଂକଳ୍ପ ଦୋହରାଇଥିଲେ । ପ୍ରଧାନମନ୍ତ୍ରୀ ଶ୍ରୀ ମୋଦୀ, ଶ୍ରୀଲଙ୍କା ରାଷ୍ଟ୍ରପତି ଏବଂ ତାଙ୍କ ସରକାରଙ୍କ ଦ୍ୱାରା ଘଟଣାକୁ ସାର୍ବଜନୀକ ଭାବେ ପ୍ରକଟ କରି ଦୁର୍ଭାବନାପୂର୍ଣ୍ଣ ରିପୋର୍ଟକୁ ଦୃଢ଼ତାର ସହ ଖାରଜ କରିବା ପାଇଁ ଉଠାଯାଇଥିବା ତ୍ୱରିତ ପଦକ୍ଷେପର ପ୍ରଶଂସା କରିଥିଲେ । ସେ ଭାରତ ସରକାରଙ୍କ ‘ସର୍ବପ୍ରଥମେ ପଡୋଶୀ’ ନୀତି ଏବଂ ପ୍ରାଥମିକତାକୁ ଦୋହରାଇ କହିଥିଲେ ଯେ ଦୁଇ ଦେଶ ମଧ୍ୟରେ ସମସ୍ତ ପ୍ରକାରର ସହଯୋଗକୁ ଆହୁରି ଅଧିକ ମଜଭୁତ କରିବାରେ ତାଙ୍କର ବ୍ୟକ୍ତିଗତ ରୁଚି ରହିଛି ।
ତେଲଙ୍ଗାନାରେ ମିଶନ ଭଗିରଥର ଲୋକାର୍ପଣ କଲେ ପ୍ରଧାନମନ୍ତ୍ରୀ; ପ୍ରମୁଖ ବିକାଶ ପରିଯୋଜନାର ଭିତ୍ତିପ୍ରସ୍ତର ସ୍ଥାପନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ତେଲଙ୍ଗାନାର ମେଡକ ଜିଲ୍ଲା ଅନ୍ତର୍ଗତ କୋମାତିବନ୍ଦା ଗାଁ ନିକଟରେ ଗଜୱେଲରେ ମିଶନ ଭଗିରଥର ଲୋକାର୍ପଣ କରିଛନ୍ତି । ସମସ୍ତ ଲୋକଙ୍କୁ ସ୍ୱଚ୍ଛ ପାନୀୟ ଜଳ ଉପଲବ୍ଧ କରିବା ଉଦ୍ଦେଶ୍ୟରେ ରାଜ୍ୟ ସରକାର ଏହି ଯୋଜନା ଆରମ୍ଭ କରିଛନ୍ତି । ପ୍ରଧାନମନ୍ତ୍ରୀ କେତେକ ପ୍ରମୁଖ ବିକାଶ ପରିଯୋଜନାର ଭିତ୍ତିପ୍ରସ୍ତରର ମଧ୍ୟ ଉନ୍ମୋଚନ କରିଛନ୍ତି । ଏହି ପ୍ରକଳ୍ପଗୁଡିକ ମଧ୍ୟରେ ରାମଗୁଣ୍ଡମରେ ଏନଟିପିସିର 1600 ମେଗାୱାଟ୍ ତାପଜ ବିଦ୍ୟୁତ କେନ୍ଦ୍ର, ରାମଗୁଣ୍ଡମ ସାର କାରଖାନାକୁ ପୁନଃ କାର୍ଯ୍ୟକ୍ଷମ କରିବା, କାଲୋଜି ନାରାୟଣ ରାଓ ସ୍ୱାସ୍ଥ୍ୟ ବିଜ୍ଞାନ ବିଶ୍ୱବିଦ୍ୟାଳୟ ଓ ମନୋହରାବାଦ-କୋଟାପଲ୍ଲୀ ରେଳ ଲାଇନର ଭିତ୍ତିପ୍ରସ୍ତର ସାମିଲ । ସେ ଆଦିଲାବାଦ ଜିଲ୍ଲାର ଜୟପୁରସ୍ଥିତ ସିଙ୍ଗରେନି କୋଇଲା ଖାଦାନରେ 1200 ମେଗାୱାଟ ତାପଜ ବିଦ୍ୟୁତ କେନ୍ଦ୍ରକୁ ମଧ୍ୟ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିଛନ୍ତି । ଏହି ଅବସରରେ ଏକ ବିଶାଳ ଜନସଭାକୁ ସମ୍ବୋଧିତ କରି ପ୍ରଧାନମନ୍ତ୍ରୀ ଗତ 2 ବର୍ଷରୁ ଉର୍ଦ୍ଧ୍ଵ ସମୟ ଧରି ଲୋକଙ୍କ ଆକାଂକ୍ଷାକୁ ପୂରଣ କରିବା ପାଇଁ ରାଜ୍ୟ ସରକାର ଦ୍ୱାରା ନିଆଯାଇଥିବା ପଦକ୍ଷେପକୁ ପ୍ରଶଂସା କରିଥିଲେ । ଦେଶର ବିକାଶରେ ସଂଘୀୟ ସହଭାଗିତାର ଗୁରୁତ୍ୱକୁ ରେଖାଙ୍କିତ କରି ପ୍ରଧାନମନ୍ତ୍ରୀ କହିଛନ୍ତି ଯେ, କେନ୍ଦ୍ର ଓ ରାଜ୍ୟ ସରକାର ମିଳିତ ଭାବେ ଏହି ଉଦ୍ଦେଶ୍ୟରେ କାର୍ଯ୍ୟ କରୁଛନ୍ତି । ରାଜ୍ୟର ଲୋକଙ୍କୁ ପାନୀୟ ଜଳ ଉପଲବ୍ଧ କରାଇବା ଲାଗି ମିଶନ ଭଗିରଥର ଶୁଭାରମ୍ଭ ପାଇଁ ରାଜ୍ୟ ସରକାରଙ୍କୁ ପ୍ରଧାନମନ୍ତ୍ରୀ ପ୍ରଶଂସା କରିଛନ୍ତି । ସେ ଖିଛନ୍ତି ଯେ, ରାଜ୍ୟର ମୁଖ୍ୟମନ୍ତ୍ରୀ କେ. ଚନ୍ଦ୍ରଶେଖର ରାଓ ଯେତେବେଳେ ବି ତାଙ୍କୁ ଭେଟନ୍ତି, ସେତେବେଳେ ସେ ସର୍ବଦା ରାଜ୍ୟର ବିକାଶ ଓ ଜଳ ସମ୍ବନ୍ଧିତ ପ୍ରସଙ୍ଗରେ ହିଁ ଆଲୋଚନା କରିଥାନ୍ତି । ପ୍ରଧାନମନ୍ତ୍ରୀ ଜଳର ମହତ୍ୱ ଉପରେ ଆଲୋକପାତ କରି ସମସ୍ତ ନାଗରିକଙ୍କୁ ଏହାର ସଂରକ୍ଷଣର ଆବଶ୍ୟକତା ପ୍ରତି ଗୁରୁତ୍ୱ ଦେବାକୁ ପରାମର୍ଶ ଦେଇଥିଲେ । ନୂଆ ରେଳ ଲାଇନର ଭିତ୍ତିପ୍ରସ୍ତର ସମ୍ବନ୍ଧରେ ପ୍ରଧାନମନ୍ତ୍ରୀ କହିଛନ୍ତି ଯେ, ଏହା ଦ୍ୱାରା ଦୀର୍ଘ ଦିନ ଧରି ରହିଥିବା ଲୋକଙ୍କ ଦାବି ପୂରଣ ହୋଇଯିବ । ସେ କହିଛନ୍ତି ଯେ, ସାର କାରଖାନାରୁ ରାଜ୍ୟର ଚାଷୀ ଉପକୃତ ହେବେ । ପ୍ରଧାନମନ୍ତ୍ରୀ ବିଦ୍ୟୁତ କ୍ଷେତ୍ରରେ ସୁଧାର, ଜଳସେଚନ ପ୍ରସଙ୍ଗରେ ଉଲ୍ଲେଖ କରିଥିଲେ ଓ ରେଳ ସଂଯୋଗ ସହ ଆର୍ଥିକ ବିକାଶକୁ କିଭଳି ଜଡ଼ିତ ତାହା ରେଖାଙ୍କିତ କରିଥିଲେ । ନକଲି ଗୋରକ୍ଷକଙ୍କ ପ୍ରତି ସାବଧାନ ରହିବାକୁ ପରାମର୍ଶ ଦେଇ ପ୍ରଧାନମନ୍ତ୍ରୀ ଏଭଳି ଲୋକଙ୍କ ବିରୋଧରେ କଠୋର କାର୍ଯ୍ୟାନୁଷ୍ଠାନ ଗ୍ରହଣ କରିବାକୁ ରାଜ୍ୟ ସରକାରମାନଙ୍କୁ ଅନୁରୋଧ କରିଥିଲେ ।
ଷ୍ଟକହୋମରେ ଭାରତୀୟ ସମୁଦାୟକୁ ପ୍ରଧାନମନ୍ତ୍ରୀଙ୍କ ଉଦ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଷ୍ଟକହୋମରେ ଭାରତୀୟ ସମୁଦାୟକୁ ସମ୍ବୋଧିତ କରିଥିଲେ । ଏହି ଅବସରରେ ସ୍ୱିଡେନର ମହାମହିମ ରାଜା ଏବଂ ସ୍ୱିଡେନ ପ୍ରଧାନମନ୍ତ୍ରୀ ଷ୍ଟିଫେନ ଲୱେନ ଉପସ୍ଥିତ ଥିଲେ । ସ୍ୱିଡେନରେ ଭାବି ଓ ଉଦାରତାପୂର୍ଣ୍ଣ ସ୍ୱାଗତ ଲାଗି ଉଭୟଙ୍କୁ ପ୍ରଧାନମନ୍ତ୍ରୀ ଧନ୍ୟବାଦ ଜଣାଇଥିଲେ । ସେ କହିଥିଲେ ଯେ ଭାରତ ଆଜି ଏକ ମହାନ ପରିବର୍ତ୍ତନ ଦେଇ ଗତି କରୁଛି । ସେ କହିଥିଲେ ଯେ ବର୍ତ୍ତମାନର କେନ୍ଦ୍ର ସରକାର ସବକା ସାଥ ସବକା ବିକାଶ ମତ ଆଧାରରେ ନିର୍ବାଚିତ ହୋଇଛି । ସେ କହିଥିଲେ ଯେ ଗତ 4 ବର୍ଷ ଧରି କେନ୍ଦ୍ର ସରକାର ଏକ ବିକଶିତ ଏବଂ ସାମଗ୍ରୀକ ଭାରତ ଦିଗରେ କାର୍ଯ୍ୟ କରିଛନ୍ତି । ସେ କହିଥିଲେ, 2022 ସୁଦ୍ଧା ନୂତନ ଭାରତ ଗଠନ ଲାଗି ସମସ୍ତ ପ୍ରୟାସ କରାଯାଉଛି । ପ୍ରଧାନମନ୍ତ୍ରୀ କହିଥିଲେ ଯେ ଅନ୍ତର୍ଜାତୀୟ ଯୋଗ ଦିବସ ଭଳି ପ୍ରୟାସ ମାଧ୍ୟମରେ ଭାରତକୁ ପୁଣିଥରେ ବିଶ୍ୱର ବିଚାରଶୀଳ ନେତୃତ୍ୱ ରୂପେ ଦେଖିବା ଲାଗି ପଦକ୍ଷେପ ନିଆଯାଉଛି । ସେ କହିଥିଲେ ଯେ ସାରା ବିଶ୍ୱ ଭାରତ ଆଡ଼କୁ ଆତ୍ମବିଶ୍ୱାସର ସହ ଚାହିଁଛି । ଏହି ପରିପ୍ରେକ୍ଷୀରେ ସେ ମାନବୀୟ ସହାୟତା ଏବଂ ଉଦ୍ଧାର କାର୍ଯ୍ୟ, ଅନ୍ତର୍ଜାତୀୟ ସୌର ମେଣ୍ଟ, ଗୁରୁତ୍ୱପୂର୍ଣ୍ଣ ମେଣ୍ଟ ଯେପରିକି କ୍ଷେପଣାସ୍ତ୍ର ପ୍ରଯୁକ୍ତି ନିୟନ୍ତ୍ରଣ ବ୍ୟବସ୍ଥା(MTCR), ୱାସେନାର ଏରେଞ୍ଜମେଣ୍ଟ ଏବଂ ଅଷ୍ଟ୍ରେଲିଆ ଗ୍ରୁପରେ ଭାରତର ସଦସ୍ୟତା ସମ୍ପର୍କରେ ଉଲ୍ଲେଖ କରିଥିଲେ । ସେ କହିଥିଲେ ମହାକାଶ କାର୍ଯ୍ୟକ୍ରମ ଭଳି ଭାରତର ପ୍ରଯୁକ୍ତି ସାମର୍ଥ୍ୟକୁ ସାରା ବିଶ୍ୱ ମାନ୍ୟତା ଦେଉଛି । ପ୍ରଧାନମନ୍ତ୍ରୀ କହିଥିଲେ ଯେ ଡିଜିଟାଲ ଭିତ୍ତିଭୂମି କାରଣରୁ ସରକାର ଏବଂ ନାଗରିକମାନଙ୍କ ମଧ୍ୟରେ ସମ୍ପର୍କର ଧାରା ବଦଳିଛି । ପ୍ରଯୁକ୍ତି ମାଧ୍ୟମରେ ଉତ୍ତରଦାୟିତ୍ୱ ଏବଂ ପାରଦର୍ଶିତ ବୃଦ୍ଧି ପାଇଛି ବୋଲି ସେ କହିଥିଲେ । ସରକାରଙ୍କ ନିକଟରେ ପହଁଚିବା ଏବେ ଏକ ସୁବିଧା ନୁହେଁ, କିନ୍ତୁ ଏକ ପ୍ରୟାସ । ଏହି ପରିପ୍ରେକ୍ଷୀରେ ସେ ଦ୍ରୁତ ଫାଇଲ କାର୍ଯ୍ୟ, ବ୍ୟବସାୟିକ ସୁଗମତା, ଜିଏସଟି, ପ୍ରତ୍ୟକ୍ଷ ସୁବିଧା ହସ୍ତାନ୍ତର ଏବଂ ଉଜ୍ଜ୍ୱଳା ଯୋଜନା ମାଧ୍ୟମରେ ଗରିବଙ୍କୁ ରନ୍ଧନ ଗ୍ୟାସ ଯୋଗାଣ ବିଷୟରେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ମୁଦ୍ରା ଯୋଜନା ଜରିଆରେ ଉଦ୍ୟୋଗୀମାନଙ୍କ ପାଇଁ ନୂଆ ସୁଯୋଗ ଉପଲବ୍ଧ ହୋଇପାରିଛି । ସେ କହିଥିଲେ ବର୍ତ୍ତମାନ ସୁଦ୍ଧା ମୁଦ୍ରା ଯୋଜନାର 74 ପ୍ରତିଶତ ହିତାଧିକାରୀ ମହିଳା । ସେ ମଧ୍ୟ ଅଟଳ ନବସୃଜନ ମିଶନ, ସ୍କିଲ ଇଣ୍ଡିଆ ଏବଂ ଷ୍ଟାର୍ଟ-ଅପ ଇଣ୍ଡିଆ ବିଷୟରେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ନବସୃଜନ/ଉଦ୍ଭାବନକୁ ପ୍ରୋତ୍ସାହନ ଯୋଗାଇ ଦେବା ଲାଗି ଭାରତ ଅନ୍ତର୍ଜାତୀୟ ଭାଗିଦାରୀ ନିର୍ମାଣ କରୁଛି । ଏହି ପରିପ୍ରେକ୍ଷୀରେ ସେ ସ୍ୱିଡେନ ସହିତ ନବସୃଜନ ଭାଗିଦାରୀ ଏବଂ ଇସ୍ରାଏଲ ସହିତ ଅନୁରୂପ ଏକ ଭାଗିଦାରୀ ବିଷୟରେ ଉଲ୍ଲେଖ କରିଥିଲେ । ସେ କହିଥିଲେ ଯେ ସହଜ ଜୀବନ ଧାରଣ ଉପରେ ସରକାର ଗୁରୁତ୍ୱାରୋପ କରୁଛନ୍ତି । ଏହି ପରିପ୍ରେକ୍ଷୀରେ, ସେ ଆୟୁଷ୍ମାନ ଭାରତ ଯୋଜନା ବିଷୟରେ ଉଲ୍ଲେଖ କରିଥିଲେ, ଯାହାକୁ ସେ ବିଶ୍ୱର ସର୍ବବୃହତ ସ୍ୱାସ୍ଥ୍ୟସେବା ସୁନିଶ୍ଚିତତା କାର୍ଯ୍ୟକ୍ରମ ବୋଲି ବର୍ଣ୍ଣନା କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଏସବୁ ପଦକ୍ଷେପ ଭାରତର ରୂପାନ୍ତରଣର ପ୍ରତୀକ । ସେ କହିଥିଲେ ଯେ ବିଶେଷଭାବେ ସ୍ୱିଡେନ ଏବଂ ଅନ୍ୟ ନର୍ଡିକ ରାଷ୍ଟ୍ରଗୁଡ଼ିକ ସହ ଭାରତର ଭାଗିଦାରୀ ଅତ୍ୟନ୍ତ ଗୁରୁତ୍ୱପୂର୍ଣ୍ଣ । ଏହି ଅବସରରେ ଉପସ୍ଥିତ ପ୍ରବାସୀ ଭାରତୀୟମାନଙ୍କୁ ଭାରତ ସହ ସେମାନଙ୍କ ସମ୍ପର୍କକୁ କେବଳ ଭାବନାତ୍ମକ ବଳୟ ମଧ୍ୟରେ ସୀମିତ ନରଖିବା ଲାଗି ପ୍ରଧାନମନ୍ତ୍ରୀ ଆହ୍ୱାନ କରିଥିଲେ । ସେ କହିଥିଲେ ଯେ ଉଦୀୟମାନ ନୂତନ ଭାରତ ସେମାନଙ୍କ ପାଇଁ ନବସୃଜନ, ବାଣିଜ୍ୟ ଏବଂ ନିବେଶ ଲାଗି ବ୍ୟାପକ ସୁଯୋଗ ଯୋଗାଇଦେଉଛି ।
ସୁରଜକୁଣ୍ଡ ରେଳ ବିକାଶ ଶିବିରକୁ ଭିଡିଓ କନଫେରେନସିଙ୍ଗ ଜରିଆରେ ସମ୍ବୋଧିତ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଭିଡିଓ କନଫେରେନସିଙ୍ଗ ଜରିଆରେ ସୁରଜକୁଣ୍ଡ ରେଳ ବିକାଶ ଶିବିରକୁ ସମ୍ବୋଧିତ କରିଛନ୍ତି । ଏହି ଅବସରରେ ପ୍ରଧାନମନ୍ତ୍ରୀ କହିଛନ୍ତି ଯେ, ଚଳିତ ଶତାବ୍ଦୀ ହେଉଛି ପ୍ରଯୁକ୍ତି ବିଦ୍ୟା ପରିଚାଳିତ ସମାଜର ସମାହାର । ଏବେ ଆବିଷ୍କାର ଓ ନବସୃଜନ ବାଞ୍ଛନୀୟ ହୋଇପଡିଛି । ତେଣୁ ରେଳବାଇ ଉଭୟ ‘ଗତି’ ଓ ‘ପ୍ରଗତି’ର ପ୍ରତୀକ ହେବା ଆବଶ୍ୟକ । ସେ କହିଥିଲେ ଯେ, ପ୍ରତ୍ୟେକ ଅଫିସର ନିଜେ ନିଜେ ଭଲ କାମ କରିବା ଉତ୍ତମ କଥା । କିନ୍ତୁ ଆମେ ମିଳିମିଶି ଏକ ଟିମ ଭାବେ କାମ କରିବା ସହିତ ରେଳବାଇ କିଭଳି ହେବା ଆବଶ୍ୟକ ତାହା ଚିନ୍ତା କରିବା ଉଚିତ । ପ୍ରଧାନମନ୍ତ୍ରୀ ଭାରତୀୟ ରେଳବାଇକୁ ଆର୍ଥିକ ଦୃଷ୍ଟିରୁ ସ୍ଵଚ୍ଛଳ ଓ ଆଧୁନିକ କରିବା ଉପରେ ଗୁରୁତ୍ଵ ଦେଇଥିଲେ । ଏହା ଭାରତର ଜନସାଧାରଣ ତଥା ରେଳବାଇ ପାଇଁ କାମ କରୁଥିବା କର୍ମଚାରୀଙ୍କ ପାଇଁ ଲାଭଦାୟକ ହେବ । ତାଙ୍କ ସରକାର ରେଳ ବଜେଟକୁ କେବେହେଲେ ରାଜନୀତି ଦୃଷ୍ଟିକୋଣରୁ ବିଚାର କରି ନାହାନ୍ତି, ତଥାପି ଏହି କ୍ଷେତ୍ରର ଢାଞ୍ଚାଗତ ପରିବର୍ତ୍ତନ ପାଇଁ ପଦକ୍ଷେପ ନିଆଯାଇଛି । ଶତାବ୍ଦୀ ବଦଳି ଯାଇଛି । ସେହିପରି ରେଳବାଇର କାର୍ଯ୍ୟ ପଦ୍ଧତିରେ ମଧ୍ୟ ପରିବର୍ତ୍ତନ ଅଣାଯିବା ଆବଶ୍ୟକ । ଏବେ ଆମ ପାଖରେ ଯେଉଁ ମାନବ ସମ୍ବଳ ରହିଛି ଏବଂ କର୍ମଚାରୀ ଗୋଷ୍ଠୀ ରହିଛନ୍ତି ସେମାନେ ରେଳବାଇରେ ବ୍ୟାପକ ପରିବର୍ତ୍ତନ ଆଣିବା ଦିଗରେ କାର୍ଯ୍ୟ କରିପାରିବେ ବୋଲି ପ୍ରଧାନମନ୍ତ୍ରୀ ଦୃଢ ଆଶା ପୋଷଣ କରିଛନ୍ତି । ନିଜର ବାଲ୍ୟକାଳ କିଭଳି ରେଳ ପ୍ଲାଟଫର୍ମରେ କଟିଛି ସେ ବିଷୟରେ ସ୍ମରଣ କରି ପ୍ରଧାନମନ୍ତ୍ରୀ କହିଥିଲେ ଯେ, ତାଙ୍କର ରେଳବାଇ ସହିତ ସମ୍ପର୍କ ଅତୀବ ନିବିଡ । ସେଥିପାଇଁ ସେ ରେଳବାଇକୁ ସଂସ୍କାର ମାଧ୍ୟମରେ ବ୍ୟାପକ ପରିବର୍ତ୍ତନ ଆଣିବାକୁ ପ୍ରୟାସ କରୁଛନ୍ତି ବୋଲି ପ୍ରଧାନମନ୍ତ୍ରୀ କହିଥିଲେ ।
ପ୍ରଧାନମନ୍ତ୍ରୀ ନଭେମ୍ବର ୧୮ ତାରିଖରେ ଫାର୍ମାସ୍ୟୁଟିକାଲ କ୍ଷେତ୍ରର ପ୍ରଥମ ବିଶ୍ୱ ନବସୃଜନ ସମ୍ମିଳନୀର ଉଦଘାଟନ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭିଡିଓ କନଫରେନ୍ସିଂ ଜରିଆରେ ୧୮ ନଭେମ୍ବର ୨୦୨୧ ରେ ଫାର୍ମାସ୍ୟୁଟିକାଲ୍ସ କ୍ଷେତ୍ରର ପ୍ରଥମ ବିଶ୍ୱ ନବସୃଜ୍‍ ସମ୍ମିଳନୀକୁ ଉଦଘାଟନ କରିବେ । ଏହା ହେଉଛି ଏକ ସ୍ୱତନ୍ତ୍ର ପଦକ୍ଷେପ ଯାହାକି ସରକାର, ଶିଳ୍ପଜଗତ, ଶିକ୍ଷାବିତ୍‍, ନିବେଶକ ଏବଂ ଗବେଷଣାକାରୀଙ୍କ ସହିତ ପ୍ରମୁଖ ଭାରତୀୟ ତଥା ଆନ୍ତର୍ଜାତୀୟ ହିତାଧିକାରୀଙ୍କୁ ଏକତ୍ର କରିବାକୁ ଲକ୍ଷ୍ୟ ରଖିଛି ଯାହା ଭାରତର ଫାର୍ମାସ୍ୟୁଟିକାଲ୍ସ ଶିଳ୍ପରେ ଏକ ନୂତନତ୍ୱର ପ୍ରତିପାଦନ କରିବା ପାଇଁ ପ୍ରାଥମିକତା ଉପରେ ଆଲୋଚନା ଏବଂ ରଣନୀତି ପ୍ରସ୍ତୁତ କରିବ । ଏହା ଭାରତୀୟ ଫାର୍ମା ଶିଳ୍ପର ସୁଯୋଗକୁ ମଧ୍ୟ ଆଗକୁ ଆଣିବ ଯାହାର ବୃହତ ଅଭିବୃଦ୍ଧିର ସମ୍ଭାବନା ରହିଛି । ଏହି ଦୁଇ ଦିନିଆ ସମ୍ମିଳନୀରେ ୧୨ ଟି ଅଧିବେଶନ ଏବଂ ୪୦ ରୁ ଅଧିକ ଜାତୀୟ ତଥା ଆନ୍ତର୍ଜାତୀୟ ବକ୍ତା ପରିବେଶ ନିୟାମକ, ନବସୃଜନ ପାଇଁ ଅର୍ଥ, ଶିଳ୍ପ–ଶିକ୍ଷାବିତ୍‍ ସହଯୋଗ ଏବଂ ନବସୃଜନ ଭିତ୍ତିଭୂମି ସହିତ ବିଭିନ୍ନ ବିଷୟ ଉପରେ ବିଚାର କରିବେ । ଏହା ମାସାଚୁସେଟ୍ସ ଇନଷ୍ଟିଚ୍ୟୁଟ୍ ଅଫ୍ ଟେକ୍ନୋଲୋଜି, ଜନ୍ ହପକିନ୍ସ ଇନଷ୍ଟିଚ୍ୟୁଟ୍‌, ଆଇଆଇଏମ୍ ଅହମ୍ମଦାବାଦ ଏବଂ ଅନ୍ୟାନ୍ୟ ଘରୋଇ ତଥା ବିଶ୍ୱସ୍ତରୀୟ ପ୍ରତିଷ୍ଠିତ ଫାର୍ମା ଶିଳ୍ପ ଅନୁଷ୍ଠାନର ଅଧିକାରୀ, ନିବେଶକ ଓ ଗବେଷକ ଏବଂ ଅନ୍ୟ ଅଗ୍ରଣୀ ସଦସ୍ୟଙ୍କ ଅଂଶଗ୍ରହଣର ସାକ୍ଷୀ ହେବ । ଏହି ଅବସରରେ କେନ୍ଦ୍ର ମନ୍ତ୍ରୀ ଡକ୍ଟର ମନସୁଖ ମାଣ୍ଡଭ୍ୟ ମଧ୍ୟ ଉପସ୍ଥିତ ରହିବେ ।
ଆସାମ, ଛତିଶଗଡ, ଝାଡଖଣ୍ଡ, ତାମିଲନାଡୁ, ତ୍ରିପୁରା, ପୁଡୁଚେରୀରେ ଆଦିବାସୀ ତାଲିକା ସଂଶୋଧନ ହେବ

ସମ୍ବିଧାନ (ତଫସିଲଭୁକ୍ତ ଉପଜାତି) ଆଦେଶ, ୧୯୫୦ର ସଂଶୋଧନ ପ୍ରସ୍ତାବକୁ ପିଛିଲା ଭାବେ କେନ୍ଦ୍ର କ୍ୟାବିନେଟର ଅନୁମୋଦନ ଆସାମ, ଛତିଶଗଡ, ଝାଡଖଣ୍ଡ, ତାମିଲନାଡୁ, ତ୍ରିପୁରା ରାଜ୍ୟରେ ଅନୁସୁଚିତ ଜନଜାତି ତାଲିକାରେ ପରିବର୍ତ୍ତନ ଏବଂ କେନ୍ଦ୍ର ଶାସିତ ଅଞ୍ଚଳ ପୁଡୁଚେରୀରେ ଏହି ତାଲିକା ପାଇଁ ନୂତନ ଜାତି ଚିହ୍ନଟ ଉଦ୍ଦେଶ୍ୟରେ ସମ୍ବିଧାନ (ଅନୁସୁଚିତ ଜନଜାତି) ଆଦେଶ, ୧୯୫୦ରେ ସଂଶୋଧନ କରାଯିବ । ଏଥିପାଇଁ ସଂସଦରେ ଦୁଇଟି ବିଲ୍ ଉପସ୍ଥାପନ ନିମନ୍ତେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ନିଷ୍ପତ୍ତି ନିଆଯାଇଛି । ନିୟମାନୁଯାୟୀ ନିମ୍ନଲିଖିତ ଜାତିଗୁଡିକ ତାଲିକାଭୁକ୍ତ ହେବା, ତାଲିକାରୁ ବାଦ୍ ଦିଆଯିବା ଏବଂ ଅନ୍ୟାନ୍ୟ ପରିବର୍ତ୍ତନ ପାଇଁ ଯୋଗ୍ୟ ବିବେଚିତ ହୋଇଛନ୍ତି । ଆସାମରେ ବୋରୋ, ବୋରୋ କାଚାରି, ବୋଡୋ, ବୋଡୋ କାଚାରି ଏବଂ କାର୍ବି(ମିକିର୍) ଜାତିଗୁଡିକୁ ତାଲିକାରେ ଅନ୍ତର୍ଭୁକ୍ତ କରାଯାଇଛି । ସେହିପରି, ଛତିଶଗଡରେ ଭୂଇଁୟା, ଭୁଇୟାଁ, ଭୂୟାଁ, ଧନୁହର, ଧନୁୱାର, କିସାନ, ସଉଁରା, ସାଓଁରା ଏବଂ ଧଙ୍ଗଡ ଜାତି, ଝାଡଖଣ୍ଡରେ ଭୋଗତା, ଦେଶ୍ୱରୀ, ଗାଞ୍ଝୁ, ଦୌତଲ୍ୱନ୍ଦି (ଦ୍ୱାଲ୍ବନ୍ଦି), ପାଟବନ୍ଦି, ରାଉତ, ମାଝିଆ, ଖବରି(ଖେରି) ଏବଂ ପୁରାନ୍ ଜାତି, ତାମିଲନାଡୁରେ ମଲୟାଲି ଗୌଣ୍ଡର୍, ନାରିକୋରାଭାନ୍, କୁରିଭିକ୍କାରାନ୍, ତ୍ରିପୁରାରେ ଦାରଲଙ୍ଗ ଜାତିଗୁଡିକୁ ତାଲିକାଭୁକ୍ତ କରାଯାଇଛି । ପୁଡୁଚେରୀରେ ଇରୁଲାର, ଭିଲ୍ଲି ଏବଂ ଭେଟ୍ଟାଇକରନ୍ ଜାତିକୁ ତାଲିକାଭୁକ୍ତ କରିବା ପାଇଁ ଚିହ୍ନଟ କରାଯାଇଛି । ଏହି ବିଲ୍ ଆଇନରେ ପରିଣତ ହେବା ପରେ ଏହି ତାଲିକାଭୁକ୍ତ ଜାତିର ଲୋକମାନେ ବିଭିନ୍ନ ଯୋଜନାରେ ଅନୁସୂଚିତ ଜନଜାତିର ଲୋକଙ୍କ ପାଇଁ ଉପଲବ୍ଧ ଲାଭଗୁଡିକ ପାଇପାରିବେ । ଏହି ଯୋଜନାଗୁଡିକ ମଧ୍ୟରେ ପ୍ରମୁଖ ହେଲା ମେଟ୍ରିକ ପରବର୍ତ୍ତି ଛାତ୍ରବୃତ୍ତି, ଜାତୀୟ ବୈଦେଶିକ ଛାତ୍ରବୃତ୍ତି, ଜାତୀୟ ଫେଲୋସିପ୍, ଶ୍ରେଷ୍ଠତମ ଶିକ୍ଷା, ଜାତୀୟ ଅନୁସୂଚିତ ଜନଜାତି ଅର୍ଥ ଏବଂ ବିକାଶ ନିଗମରୁ ରିହାତି ହାରରେ ଋଣ, ଅନୁସୂଚିତ ଜନଜାତିର ବାଳକ ବାଳିକାମାନଙ୍କ ପାଇଁ ହଷ୍ଟେଲ ସୁବିଧା ଇତ୍ୟାଦି । ଏହାଛଡା ସେମାନେ ଚାକିରି ଏବଂ ଶିକ୍ଷାନୁଷ୍ଠାନମାନଙ୍କରେ ନାମ ଲେଖାଇବା କ୍ଷେତ୍ରରେ ଥିବା ସଂରକ୍ଷଣ ସୁବିଧା ପାଇଁ ମଧ୍ୟ ଯୋଗ୍ୟ ବିବେଚିତ ହେବେ । ପରିଣାମତଃ ଝାଡଖଣ୍ଡର ଅନୁସୂଚିତ ଜାତି ତାଲିକା ଏବଂ କେନ୍ଦ୍ର ତଥା ରାଜ୍ୟର ଅନ୍ୟାନ୍ୟ ପଛୁଆବର୍ଗ ତାଲିକା, ଅତିପଛୁଆବର୍ଗ ତାଲିକାରେ ସଂଶୋଧନ ହେବ । ଉଲ୍ଲେଖନୀୟ ଯେ, ଭାରତୀୟ ସମ୍ବିଧାନର ଅନୁଚ୍ଛେଦ ୩୪୨ରେ ସ୍ଥାନ ପାଇଥିବା ଅନୁସୂଚିତ ଜନଜାତିର ଲୋକଙ୍କୁ କିଛି ବିଶେଷ ସୁବିଧା ସୁଯୋଗ ଦିଆଯାଇଛି । କୌଣସି ରାଜ୍ୟ ବା କେନ୍ଦ୍ର ଶାସିତ ଅଞ୍ଚଳର ଅନୁସୁଚିତ ଜନଜାତିର ପ୍ରଥମ ତାଲିକା ରାଷ୍ଟ୍ରପତିଙ୍କ ଦ୍ୱାରା ଅଧିସୂଚିତ ଆଦେଶ ପରେ ସଂପୃକ୍ତ ରାଜ୍ୟର ପରାମର୍ଶ ଅନୁଯାୟୀ ଜାରି କରାଯାଏ । ସମ୍ବିଧାନର ଅନୁଚ୍ଛେଦ ୩୪୨ର ଉପଧାରା (୨) ଅନୁଯାୟୀ ସଂସଦରେ ଆଇନ ପ୍ରଣୟନ ମାଧ୍ୟମରେ ହିଁ ତାଲିକାରେ ଯୋଗ କରିବା କିମ୍ବା ବାଦ୍ ଦିଆଯିବା ପ୍ରକ୍ରିୟା ସମ୍ଭବ ହୁଏ । ଅନୁସୂଚିତ ଜାତି ଏବଂ ଜନଜାତି ତାଲିକାରେ ପରିବର୍ତ୍ତନ ପାଇଁ ପ୍ରସ୍ତାବ ଗ୍ରହଣ ପ୍ରକ୍ରିୟାକୁ ସରକାର ୧୯୯୯ରେ ମଞ୍ଜୁରି ଦେଇଥିଲେ ଏବଂ ଜୁନ ୨୦୦୨ରେ ସଂଶୋଧିତ କରିଥିଲେ । ମଞ୍ଜୁରିପ୍ରାପ୍ତ ପ୍ରକ୍ରିୟା ଅନୁଯାୟୀ, ସାମ୍ବିଧାନିକ ଆଦେଶର ପରିବର୍ତ୍ତନ ପାଇଁ କେବଳ ସଂପୃକ୍ତ ରାଜ୍ୟ ସରକାର କିମ୍ବା କେନ୍ଦ୍ର ଶାସିତ ଅଞ୍ଚଳ ପ୍ରଶାସନର ସେହି ପ୍ରସ୍ତାବ ଦିଆଯାଏ ଯେଉଁଗୁଡିକ ରେଜିଷ୍ଟ୍ରାର ଜେନେରାଲ ଅଫ ଇଣ୍ଡିଆ ଏବଂ ଜାତୀୟ ଅନୁସୂଚିତ ଜନଜାତି କମିଶନ ଉଭୟଙ୍କ ଦ୍ୱାରା ମଞ୍ଜୁରିପ୍ରାପ୍ତ ହୋଇଥାଏ ।